Ir-Regolament tal-Kummissjoni (KE) Nru 704/2001
tas-6 ta’ April 2001
li jemenda r-Regolament (KE) Nru 2300/97 dwar regoli ddettaljati sabiex jiġi implimentat r-Regolament tal-Kunsill (KE) Nru 1221/97 li jippreskrivi regoli ġenerali sabiex jiġu applikati miżuri għat-titjib tal-produzzjoni u l-marketing fis-suq ta’ l-għasel
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1221/97 tal-25 ta' Ġunju 1997 li jippreskrivi r-regoli ġenerali sabiex jiġu applikati l-miżuri biex jittejbu l-produzzjoni u l-bejgħ fis-suq ta’ l-għasel [1], kif emendat mir-Regolament (KE) Nru 2070/98 [2], u partikolarment l-Artikolu 5 tiegħu,
Billi:
(1) Ir-regolament tal-Kummissjoni (KE) Nru No 2300/97 [3], kif emendat l-aħħar mir-Regolament (KE) Nru 1438/2000 [4], jippreskrivi d-dispożizzjonijiet għall-implimentazzjoni ta’ miżuri biex jittejbu l-produzzjoni u l-bejgħ fis-suq ta’ l-għasel.
(2) Il-konklużjonijiet tar-rapport tal-Kummissjoni lill-Kunsill u lill-Parlament Ewropew dwar l-implimentazzjoni tar-Regolament tal-Kunsill (KE) Nru 1221/97 li jippreskrivi regoli ġenerali għall-applikazzjoni ta' miżuri biex jittejbu l-produzzjoni u l-bejgħ fis-suq ta’ l-għasel [5] jipprovdu għall-introduzzjoni ta’ amministrazzjoni simplifikata li tippermetti li l-Istati Membri kull sena sempliċement jitħallew jippreżentaw kull emenda jew aġġustament tal-programmi ppreżentati s-sena ta’ qabel.
(3) Il-miżuri previsti f'dan ir-Regolament huma konformi mal-pariri tal-Kumitat tat-Tmexxija tal-Laħam tat-tjur u l-Bajd,
ADOTTAT DAN IR-REGOLAMENT:
L- Artikolu 1
L-Artikolu 2 (1) tar-Regolament (KE) No 2300/97 jiġi mibdul b'dan li ġej:
"1. L-Istati Membri għandhom jgħarrfu bil-programmi tagħhom lill-Kummissjoni qabel il-15 ta’ April ta’ kull sena. Madankollu, l-Istati Membri jistgħu sempliċement jgħarrfu kull emenda jew aġġustament fil-programmi notifikati s-sena ta’ qabel."
L- Artikolu 2
Dan ir-Regolament jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-6 ta’ April 2001.